

**Θεσμοθέτηση της υπεσχημένης μείωσης φόρου επί των μερισμάτων**

Με παρέμβαση προς την Υφυπουργό Οικονομικών κα Αικ. Παπανάτσιου, ο Σύνδεσμος Βιομηχανιών Ελλάδος (ΣΒΒΕ), τη Δευτέρα 11 Φεβρουαρίου 2019, ζήτησε τη νομοθέτηση της μείωσης του συντελεστή φορολόγησης των μερισμάτων από 15% στο 10%, για τη χρήση του 2018.

Με την υλοποίηση της συγκεκριμένης εξαγγελίας, οι κερδοφόρες επιχειρήσεις που θα δουν τη ρευστότητά τους να αυξάνεται, με βεβαιότητα θα επανεπενδύσουν τα κέρδη τους είτε στο άνοιγμα νέων – διεθνών αγορών είτε για την υλοποίηση παραγωγικών επενδύσεων.

Συνεπώς, η συγκεκριμένη μείωση αποτελεί θετική απόφαση, που θα υποβοηθήσει στη βελτίωση του επιχειρηματικού κλίματος και στην ενίσχυση της ανταγωνιστικότητας των ιδιωτικών, και ιδιαίτερα των παραγωγικών, επιχειρήσεων.

Υπογραμμίζουμε ότι η συγκεκριμένη μείωση υπάρχει ως πρόβλεψη στο κείμενο του προϋπολογισμού για το 2019, ενώ έχει εξαγγελθεί εδώ και καιρό από το οικονομικό επιτελείο της Κυβέρνησης.